En skaldet dommer i en sangkonkurrence er med i det kommende nummer af Anders And, hvor Rip, Rap og Rup deltager i talentshowet Andeby Stjerner.

Den skaldede mand er Snakman, og det er X Factor-dommer Thomas Blachman, som både er inspirationskilde og medforfatter til Snakmans dialog med de talende fjerbeklædte figurer i bladet.

I historien vil Rip, Rap og Rup deltage i det populære tv-show Andeby Stjerner. Men Anders And nægter at lade de tre nevøer deltage, indtil Snakman kommer forbi og overtaler Anders And til at lade Rip, Rap og Rup medvirke i showet.

Skæve filosofiske tanker om kreativitet

Derefter forsøger Anders And at gøre alt, hvad han kan for at ødelægge Rip, Rap og Rups optræden i talentshowet, indtil Snakman endnu engang kommer med skæve filosofiske tanker om den kreative udvikling af massen.

Et af guldkornene af Snakman er blandt andet:

- Det kræver et talent at se et talent! Lad mig befri disse pragtfulde ungers ånd fra tvivlens middelmådige, selvforstærkende rædselskabinet! Lad mig løfte deres ånd op til det sted, hvor de kan skue udstrækningen af eget talent!

Thomas Blachman havde tilsyneladende ikke store overvejelser om at spille en bærende karakter og være medforfatter på den kommende udgave af Anders And-bladet.

Blachman: Jeg identificerer mig med Anders And

- Jeg identificerer mig på mange måder med Anders, også selv om han er et fjols på mange måder. Han er jo en meget svag mand, men han evner dog at vågne op fuldstændig lykkelig og blank hver morgen, og det gør jeg også selv. Han har det med nogle gange at vende nogle idiotiske fejl til noget genialt, og det deler jeg med ham, siger Thomas Blachman til Kulturnyt på P1.

Han fortæller, at han er glad for at give børnene muligheden for at læse det, som Blachman selv karakteriserer som det mest kontroversielle, der nogensinde har stået i et Anders And-blad.

- Det er en smuk målgruppe, og jeg husker selv som ordblind, at jeg hverken kunne finde ud af, hvor jeg skulle starte eller slutte med at finde de der bobler, man skulle læse. Det er et smukt forum at give de unge mennesker en bevidsthed om, at de faktisk er ved at blive mennesker og at give dem noget, som de aldrig glemmer, siger Thomas Blachman.

Anders og Thomas er to brushoveder

I Egmont, der står bag Anders And-bladene, er man glad for, at Thomas Blachman ønskede at stille op.

Anton Kragh Lauritzen kalder både ham og Anders And for to virkelig stærke personligheder, som Egmont længe har haft lyst til at stille overfor hinanden og lover, at replikkerne er nogen af de skæggeste i Anders And-bladets historie.

- Vi vil gerne have virkeligheden ind i Anders And-bladet, og vi synes, det ville være sjovt at lade to excentrikere og brushoveder støde sammen, siger Anton Kragh Lauritzen, produktchef for Egmont Kids Media.